ประธานรัฐสภา ยืนยันเดินหน้าลงมติร่างรัฐธรรมนูญแก้ไขเพิ่มเติมทั้ง 13 ฉบับให้เสร็จสิ้นภายในวันนี้
นายชวน หลีกภัย ประธานรัฐสภา กล่าวถึงมาตรการดูแลกกลุ่มเคลื่อนไหวทางการเมืองกว่า 5 กลุ่ม ที่ออกมาประกาศนัดจัดกิจกรรม “ราษฎรยืนยันดันเพดาน” โดยจะเคลื่อนไหวมายังหน้ารัฐสภาในช่วงบ่ายวันนี้ ว่า รัฐสภาเตรียมพร้อมดูแลตามปกติ ส่วนด้านนอกเป็นหน้าที่ของตำรวจพื้นที่ เชื่อว่าไม่มีปัญหา เพราะผู้ชุมนุมมายื่นเพียงหนังสือ ไม่กังวลว่าจะเกิดความรุนแรงและไม่มีผลต่อการประชุมร่วมรัฐสภา เพื่อพิจารณาร่างแก้ไขเพิ่มเติมรัฐธรรมนูญ 13 ฉบับ ที่ต้องเดินหน้าพิจารณาตามระเบียบวาระสำหรับขั้นตอนการลงมติครั้งนี้ นายชวน ยอมรับอาจใช้เวลามากกว่าครั้งที่ผ่านมา เพราะมีกฎหมายหลายฉบับ ซึ่งสำนักงานเลขาธิการสภาผู้แทนราษฎรได้เตรียมความพร้อมไว้แล้ว โดยขอให้สมาชิกไม่ขานชื่อตัวเองซ้ำ ให้ขานแค่ตัวเลขรายฉบับว่าเห็นชอบ หรือไม่เห็นชอบ เพื่อประหยัดเวลาในการลงมติ โดยคาดว่าการลงมติจะสามารถดำเนินการได้ตั้งแต่เวลา 17.00 น. เป็นต้นไป จากที่กำหนดไว้ เวลา 16.00 น. ขณะเดียวกัน ประธานรัฐสภา ยืนยันว่าการอภิปรายและการลงมติจะต้องเสร็จสิ้นในวันนี้ ไม่มีการขยายระยะเวลา